石應之校書招同胡崇禮趙幾道飲白蓮社晚雨
作者：孫應時
朝代：宋

paragraphs: 白蓮遠公社，不能致淵明。
雷峰峰下庵，乃復浪此名。
野客當暑來，喜甚荷風生。
柳渚睇窈窕，竹房步紆縈。
西軒正虛寂，一鏡湖光平。
小飲試談噱，高吟發幽清。
兩士幕府彥，主人芸閣英。
我雖漫浪者，頗復同勝情。
六合自今古，百年各經營。
悠然一笑粲，急雨催詩成。